AQSh, Iroq rishtalarida yangi sahifa ochildi deydi prezident Obama
"Iroq suveren, demokratik, o'ziga tayanib yashaydigan davlatdir", - dedi AQSh rahbari. "Chet davlatlar aralashuvi o'rinsiz".
“Tez kunlarda AQShning oxirgi harbiy bo’linmalari chegarani kesib, uyga qaytadi. Ular mag’rur, o’ktam qadam bosib, oilalar bag’riga qaytadi”, - dedi Obama. Barak Obama Iroq xalqi AQShga ishonishi, iqtisodiyoti, xavfsizlik va demokratiya qadriyatlarni tiklashda bizga suyanishi mumkin, dedi. “Bosh vazir va men ikki xalq orasidagi mustahkam hamkorlikni olqishlaymiz”, - dedi u. Muzokara ketidan rahbarlar qo’shma matbuot anjumani o’tkazdi. So'ng Vashington yaqinida joylashgan Arlington milliy qabristoniga borib, marhum zobitlarni xotirladi. 2003-yilda urush boshlanganidan beri jon bergan 4480 dan ziyod askar shu yerga qo’yilgan. Kecha Nuri al-Malikiy AQSh Davlat kotibasi Xillari Klinton bilan gaplashgan. Ikki kunlik tashrifi davomida vitse-prezident Jo Bayden bilan ham uchrashadi. Bayden o’tgan oy Iroqqa borganida aloqalarda yangi sahifa ochilmoqda, degan edi. Amerika bostirib kirgach, qariyb to’qqiz yillk urush poyoniga yetar ekan, bugun Iroqda amerikalik 6000 askar bor. Harbiy kampaniya avj pallaga chiqqanida ularning soni 170 ming edi. Qo’shni Suriya notinch bir paytda mamlakat endi o’z xavfsizligini ta’minlay oladimi? Siyosiy hayot izga tushib ketadimi? Bular ko’p jihatdan yana uch yil bosh vazir bo’lib qoladigan Malikiyga bog’liq. Bugun Suriya haqida to'xtalgan Malikiy zo'ravonlikdan xoli choralar tarafdori ekanini ta'kidladi. Prezident Obama esa endi ishga kirishganida bergan va’dalaridan birini bajardi hisob – askarlar vatanga qaytmoqda. Chorshanba kuni prezident Shimoliy Karolina shtatidagi Fort-Bragg bazasida mana shu zobitlar va ularning oilalariga murojaat qilib, qilgan xizmatlari uchun rahmat aytadi. Bugungi uchrashuvda, ayniqsa, AQSh va Iroqning xavfsizlik bobida kelgusi harakatlari muhokama qilinadi. Rasmiy Bag’dod harbiy tayyorgarlikka muhtoj ekanini tan oladi. Mahalliy armiya hali zaif. Rejaga ko’ra, xorijlik minglab harbiy mutaxassis qolib, mahalliy politsiya malakasini oshirishi kerak edi. Lekin NATO, AQSh zobitlari mahalliy qonunlarga bo’ysunishi kerak, qabilidagi talablar bois, reja bosdi-bosdi bo’lib ketdi. Salkam to’qqiz yillik hamkorlikka qaramasdan, Amerika Malikiyga to’liq ishonmaydi, deydi tahlilchi Tobi Dodj “Vashington Post” gazetasiga bergan intervyusida. “Vashington uni hech vaqt yo’rig’iga yurgiza olmagan”, - deydi ekspert. Iroq va Eronda aksariyat aholi shialar, siyosatni yuritayotgan ham ular. Saddam Husayn hukmron davrda iroqlik shia arboblar Eronda yashirinishga majbur bo’lgan. Nuri al-Malikiy faqat Iroq manfaatlaridan kelib chiqib ish tutaman, deb keladi. “Iroq suvereniteti har narsadan ustun”, - deydi u.